Progresīvie (partija)

2019. gada Eiropas Parlamenta vēlēšanas

2019. gada 26. janvārī "Progresīvie" partijas III kongresā prezentēja 2019. gada Eiropas vēlēšanu kandidātu sarakstu. Ar pirmo numuru kandidēs Latvijas cilvēku ar īpašām vajadzībām sadarbības organizācijas "SUSTENTO" vadītāja Gunta Anča.
Pārējie kandidāti ir (2) Roberts Putnis, (3)  skolotāja, Rīgas Stradiņa Universitātes lektore Antoņina Ņenaševa, (4) Nodibinājuma “Vides izglītības fonds” projektu vadītājs, vides aktīvists Edmunds Cepurītis, (5) juriste, cilvēktiesību aktīviste un Latvijas Aviācijas arodbiedrības valdes priekšsēdētāja Dace Kavasa, (6) Eiropas Komisijas Preses dienesta vadītāja vietnieka un preses dienesta pārstāvis Uldis Šalajevs, (7) juriste, advokāte Latvijas Universitātes lektore Solvita Olsena, (8) uzņēmējs Ansis Dobelis, (9) Latvijas Universitātes socioloģijas doktore, Latvijas Univeristātes Sociālo zinātņu fakultātes asociētā profesore Līga Rasnača, (10) Biedrības „Latvijas Samariešu apvienība", Dienesta “Samariešu atbalsts mājās” vadītājs Viesturs Kleinbergs, (11) kinokritiķe, kino zinātniece un Latvijas Kultūras akadēmijas Kino muzeja kuratore Agnese Logina, (12) Stokholmas Ekonomikas augstkola Rīgā vieslektors Māris Indulis Graudiņš, (13) EAPN Latvijas Pretnabadzības Tīkla valdes priekšsēdētāja Laila Balga, (14) Latvijas Republikas Aizsardzības ministrijas vecākais eksperts Olevs Nikers, (15) komunikācijas konsultante Maija Krastiņa, (16) uzņēmējs Sergejs Parvatkins.
2. martā "Progresīvie" prezentēja Eiropas Parlamenta vēlēšanu programmu "Vairāk Eiropas", kurā galvenie uzsvari ir uz stiprāku, sociālāku un zaļāku Eiropu. Vēlēšanās "Progresīvie" ieguva 2,9 % balsu, kas nebija pietiekami, lai iegūtu vietu Eiropas Parlamentā. 28. maijā, uzņemoties politisko atbildību par neveiksmi vēlēšanās, Roberts Putnis paziņoja par atkāpšanos no partijas priekšsēdētāja amata, skaidrojot, ka partijas vadībā jānāk "cilvēkiem, kuri nosprauž mērķus un uzņemas politisku atbildību tos sasniegt".

Partijas finansējums

"Progresīvie" kopš dibināšanas vairākkārt uzsvēruši mazo ziedojumu nozīmi un norobežojušies no lielās naudas ietekmes. Starp partijas lielākajiem ziedotājiem 2017. gadā bija partijas toreizējais ģenerālsekretārs Roberts Putnis, kurš partijai ziedojis naudu un materiālās vērtības 1407,08 eiro apmērā, Māris Graudiņš ar ziedotiem 1244,12 eiro, valdes loceklis Mārtiņš Kossovičs ar 900,00 eiro, kā arī Eiropas Latviešu apvienības prezidija priekšsēdētāja vietniece, Luksemburgas-Latvijas asociācijas valdes locekle un Eiropas kustības Latvijā valdes locekle Elīna Pinto ar 750,00 eiro.
2018. gada jūlijā "Progresīvie" paziņoja, ka ir mainījuši savu ziedojumu piesaistes kārtību, lielāku ziedojumu pieņemšanu attaisnojot ar nepieciešamību savākt pietiekamus līdzekļus priekšvēlēšanu kampaņai. Attiecīgi lielākie partijas finansiālie atbalstītāji bija Draugiem Group lielākais īpašnieks Agris Tamanis un IT uzņēmējs, partijas biedrs Dmitrijs Fjodorovs. KNAB dati liecina, ka 2017. un 2018. gadā kopā partijas lielākais ziedotājs bijis bijušais partijas priekšsēdētājs Māris Graudiņš. 2018. gada beigās "Progresīvie" savā Facebook kontā pateicās par biedra naudām un ziedojumiem, kas 2018. gadā sasnnieguši 95 tūkst. €.